***Comunicat de presă***

***4 august 2025***

**România, amplu reprezentată la Festivalul Internațional de Film de la Locarno 2025, cu sprijinul Institutului Cultural Român**

Cinematografia românească înregistrează o premieră la cea de-a 78-a ediție a Festivalului Internațional de Film de la Locarno (6–16 august 2025), prin selecția a trei filme cu participare românească semnificativă în competițiile oficiale: *Dracula* (regia Radu Jude), *Nu mă lăsa să mor* (regia Andrei Epure) și *Sorella di Clausura* (regia Ivana Mladenović). Este cea mai amplă prezență românească din istoria prestigiosului festival elvețian.

Participarea celor trei echipe artistice la Locarno cu sprijinul Institutului Cultural Român susține în mod concret afirmarea internațională a cineaștilor români. Prezența românească de anul acesta reconfirmă ascensiunea constantă a cinematografiei autohtone și valoarea sa.

Filmul *Dracula*, regizat de multipremiatul Radu Jude, este inclus în competiția principală – Concorso Internazionale – și propune o abordare îndrăzneață, meta-cinematografică, a mitului celebrului vampir. Pelicula este o coproducție România–Austria–Luxemburg și aduce împreună o distribuție impresionantă din care fac parte: Adonis Tanța, Gabriel Spahiu, Oana Maria Zaharia, Alexandru Dabija, Lukas Miko, Andrada Balea, Ilinca Manolache, Șerban Pavlu, Eszter Tompa, Alina Șerban și o echipă tehnică de renume.

„*Am încercat să ofer în Dracula de toate pentru toți: film comercial, meditație asupra miturilor naționale și a istoriei filmului, eseu, film cu vampiri, comedie populară, film politic, satiră, film erotic, film de acțiune, cinema literar. Era momentul să dăm și noi lumii un Dracula, am făcut ce am putut mai bine, sper ca spectatorii să se bucure măcar de unele aspecte ale filmului*”, spune Radu Jude.

În competiția Cineasti del Presente, dedicată cineaștilor aflați la început de drum, a fost selecționat debutul în lungmetraj al regizorului Andrei Epure – *Nu mă lăsa să mor* – o meditație emoționantă asupra solitudinii și doliului, cu accente de umor absurd și introspecție profundă.

Rolul principal este interpretat de Cosmina Stratan, alături de Elina Löwensohn, Silviu Debu, Ozana Oancea, Mihaela Sîrbu, George Albert Costea, Elias Ferkin, Isabela Neamțu și Ioana Crăciunescu, completată de prezența inedită a cățeilor Ricky și Anishka.

„*Am vrut să fac un film în care să vorbesc despre relația pe care o avem cu moartea în toate aspectele ei birocratice, terifiante și uneori comice. Mi-am dorit un fel de necrolog în imagini, parțial și cât se poate de palpabil, care să arhiveze trecerea prin viață a cuiva care a lăsat puține urme*”, precizează Andrei Epure.

Tot în cadrul competiției oficiale, filmul *Sorella di Clausura*, semnat de Ivana Mladenović, explorează cu umor și tandrețe tensiunea dintre vis și realitate într-o poveste cu parfum balcanic. Este o coproducție internațională care aduce împreună România, Serbia, Italia și Spania. Din distribuție fac parte: Katia Pascariu, Cendana Trifan, Miodrag Mladenović, Arnold Kelsch, Cătălin Dordea, Adrian Radu.

„ <<*Sorella di Clausura>>* *se bazează pe persoane reale și este, în fond, o poveste despre jocul dintre realitate și vise. Deși tragic în esența sa – inspirat de povestea unei cântărețe și prietene care și-a pierdut viața prematur – filmul e în primul rând o parodie empatică a melodramei romantice. Plasat la marginea Balcanilor, la începutul crizei economice din 2008, explorează câtă magie și ficțiune mai poate încăpea într-un univers în criză. Mă interesează această ambiguitate: faptul că nu mai există loc pentru magie în realitate și că singura cale de a continua să visezi fără să fii expulzat din ea este să știi că visezi*”, spune Ivana Mladenović.

Participarea celor trei filme românești la Locarno 2025 nu este doar o reușită artistică, ci și o dovadă a maturizării industriei de film din România, care continuă să fascineze juriile și publicul internațional prin viziuni puternice, curaj narativ și identitate distinctă.

Festivalul de la Locarno, fondat în 1946, este renumit pentru orientarea sa curatorială inovatoare și pentru susținerea vocilor emergente ale cinemaului global. Cu proiecții desfășurate în legendara Piazza Grande, cel mai mare cinematograf în aer liber din lume, festivalul atrage anual mii de profesioniști din industrie, critici și cinefili.

**Contact:**

Serviciul Promovare și Comunicare

[biroul.presa@icr.ro](mailto:biroul.presa@icr.ro);

031 71 00 622